Komission tiedonanto yksityiskohtaisista säännöistä, joita noudattamalla komissio varmistaa Euroopan parlamentin ja neuvoston asetuksessa (EY) N:o 2232/96 tarkoitettujen aromiaineiden kehittämiseen ja valmistukseen liittyvän henkisen omaisuuden suojan



Virallinen lehti nro C 131 , 29/04/1998 s. 0003 - 0004



Komission tiedonanto yksityiskohtaisista säännöistä, joita noudattamalla komissio varmistaa Euroopan parlamentin ja neuvoston asetuksessa (EY) N:o 2232/96 tarkoitettujen aromiaineiden kehittämiseen ja valmistukseen liittyvän henkisen omaisuuden suojan (98/C 131/03) (ETA:n kannalta merkityksellinen teksti) Tässä tiedonannossa komissio määrittää yksityiskohtaiset säännöt, joita noudattamalla komissio varmistaa elintarvikkeissa käytettyjä tai käytettäväksi tarkoitettuja aromiaineita koskevan yhteisön menettelyn määräämisestä 28 päivänä lokakuuta 1996 annetussa Euroopan parlamentin ja neuvoston asetuksessa (EY) N:o 2232/96 (1) tarkoitettujen aromiaineiden kehittämiseen ja valmistukseen liittyvän henkisen omaisuuden suojan. Yksityiskohtaiset säännöt, joita noudattamalla jäsenvaltioiden (2) olisi varmistettava tämä suoja, määritetään 21 päivänä huhtikuuta 1998 annetussa suosituksessa (3). I. Tarve suojata tiettyjä aromiaineita koskevaa henkistä omaisuutta 1. Asetuksen (EY) N:o 2232/96 3 artiklan 1 kohdan mukaan jäsenvaltioiden on ilmoitettava komissiolle luettelo niistä aromiaineista, joita voidaan käyttää niiden alueella markkinoitavissa elintarvikkeissa. Aromiaineiden valmistajien on ilmoitettava aromiaineet ja niitä koskevat tekniset tiedot aluksi jäsenvaltioiden toimivaltaisille viranomaisille. Asetuksen (EY) N:o 2232/96 3 artiklan 2 kohdan ensimmäisen alakohdan ja 4 artiklan 1 kohdan mukaan kyseiset tiedot voidaan merkitä luetteloon ja niitä voidaan käsitellä julkisessa arviointiohjelmassa. Asetuksella perustetun yhteisön koko menettelyn ajan tietyillä henkilöillä on oltava mahdollisuus saada nämä tiedot käyttöönsä. 2. Eräiden tietojen levittämistä on kuitenkin syytä rajoittaa. Tiettyjen uusien aromiaineiden kehittäminen ja tiettyjen olemassa olevien aromiaineiden valmistus vaatii aromiaineiden valmistajilta kalliita tutkimus- ja tuotantoinvestointeja. Aromiaineille, jotka eivät ole uusia keksintöjä, ei voi antaa patenttia. Näiden aromiaineiden kehittäminen ja valmistus ovat kuitenkin liikesalaisuuksia, joita on suojattava väärinkäyttöä ja vilpillistä kilpailua vastaan. Yhteisön lainsäätäjä on ottanut tämän seikan huomioon säätämällä asetuksen (EY) N:o 2232/96 3 artiklan 2 kohdan toisessa alakohdassa, että "aromiaineet on määritettävä siten, että aromiaineiden tuottajan oikeudet henkiseen omaisuuteen suojataan". Tämä tarve varmistaa henkisen omaisuuden suoja on mainittu myös asetuksen johdanto-osan neljännessätoista kappaleessa. Tämä tarve ei koske ainoastaan asetuksen 3 artiklan 1 kohdan mukaisesti ilmoitettuja aromiaineita vaan tulevaisuudessa myös asetuksen 5 artiklan 2 kohdassa tarkoitettuja uusia aromiaineita. Tämä tarve koskee asetuksella perustetun yhteisön menettelyn kaikkia vaiheita. 3. Henkinen omaisuus voidaan suojata kyseisiä aromiaineita koskevien teknisten tietojen luottamuksellisuudella. On tarpeen määrittää yksityiskohtaiset säännöt, joiden mukaisesti komissio varmistaa näiden luottamuksellisten tietojen suojan. II. Yksityiskohtaiset säännöt, joita noudattamalla komissio ja sen yksiköt varmistavat näiden tietojen suojan 1. Komissio ja sitä avustavat asiantuntijat toteuttavat asetuksella (EY) N:o 2232/96 perustetun yhteisön menettelyn kaikissa vaiheissa tarvittavat toimenpiteet aromiaineiden valmistajien tai niiden edustajien ilmoittamien luottamuksellisten tietojen suojaamiseksi. 2. Luottamuksellisiin tietoihin voi sisältyä: - tietoja aromiaineiden luonteesta, alkuperästä tai valmistusmenetelmästä - aromiaineiden käyttöehdot, erityisesti kuvaus niistä elintarvikkeista, joissa aromiaineita voidaan käyttää - kaikki tiedot, joita tämän kaltaisten tietojen parissa työskentelevät henkilöt eivät yleisesti tunne tai jotka eivät ole helposti saatavilla ja joilla on kaupallista arvoa. 3. Kun jäsenvaltio toimittaa komissiolle luettelon aromiaineista, joita voidaan käyttää kyseisen jäsenvaltion alueella, sen on yksilöitävä tässä luettelossa selvästi ne aromiaineet ja/tai tiedot, joita on suojattava. Vastaanottaessaan ilmoituksen komissio antaa kyseisille aromiaineille koodinumeron. Koodinumeroiden käyttö asiakirjoissa luottamuksellisten tietojen sijaan riittää takaamaan tietosuojan. Tällöin asiakirjaa ei tarvitse enää suojata tämän tiedonannon mukaisesti. Nämä säännöt koskevat erityisesti elintarvikealan tiedekomitean aromiaineista antamia lausuntoja. 4. Tarve suojata luottamuksellisia tietoja koskee asetuksella (EY) N:o 2232/96 perustetun menettelyn kaikkia vaiheita ja erityisesti tietojen säilytystä, tietojen jakelua ja tietojen käsittelyä. Komission on varmistettava tietosuoja kaikilla näillä kolmella alueella tarpeellisia keinoja käyttäen (tietojen säilytyspaikkojen turvallisuus, asiakirjalähetysten turvallisuus, kaikkien eri välineillä tehtyjen jäljennösten ja niiden vastaanottajien yksilöinti, käännösten luottamuksellisuus jne.). 5. Luottamuksellisia tietoja voivat menettelyn kaikissa vaiheissa saada käyttöönsä ainoastaan asian hallinnollisesta, teknisestä tai tieteellisestä käsittelystä vastaavat tai näiden kanssa välittömästi tekemisissä olevat henkilöt eli: - komission virkamiehet tai toimihenkilöt, jotka komission pääsihteeri on nimennyt vastaamaan viran puolesta asetuksella (EY) N:o 2232/96 perustetusta menettelystä, sekä komission pääsihteerin nimeämät virkamiehet ja toimihenkilöt, jotka saattavat viran puolesta osallistua elintarvikkeiden viralliseen valvontaan liittyviin tehtäviin ja joilla on salassapitovelvollisuus EY:n perustamissopimuksen 214 artiklan nojalla; - elintarvikealan tiedekomitean jäsenet sekä komitean avustajikseen valitsemat asiantuntijat, joita sitoo salassapitovelvollisuus EY:n perustamissopimuksen 214 artiklan ja/tai tiedekomiteoiden perustamisesta kuluttajien terveyden ja elintarvikkeiden turvallisuuden alalla tehdyn komission päätöksen 97/579/EY (4) 11 artiklan nojalla; - kaikki muut henkilöt, joilla ei ole salassapitovelvollisuutta kansallisen tai yhteisön lainsäädännön nojalla; heidän on allekirjoitettava vaitiolovakuutus. 6. Aromiaineiden valmistajia edustavien elinten mukaan riittää, että luottamuksellisten tietojen suoja varmistetaan viiden vuoden ajan. Tämä määräaika lasketaan siitä ajankohdasta lukien, jolloin komissio vastaanottaa jäsenvaltion toimittaman luettelon, johon aromiaine sisältyy, tai minkä tahansa uutta aromiainetta koskevien asiakirjan. Määräajan loppumispäivä ilmoitetaan luettelossa ja arviointiohjelmassa. (1) EYVL L 299, 23.11.1996, s. 1. (2) Kun tässä tiedonannossa puhutaan jäsenvaltioista, sillä tarkoitetaan myös ETA-sopimuksen allekirjoittajamaita. (3) EYVL L 127, 29.4.1998. (4) EYVL L 237, 28.8.1997, s. 18.